L'Eliana presenta la seua programació per a commemorar el Dia Mundial de la Dona
25 de febrer de 2020

Les regidories d'Igualtat i Drets Socials han presentat aquest dimarts la programació de l'Ajuntament de l'Eliana per a commemorar el Dia Mundial de la Dona 2020. Per a celebrar-ho, s'ha organitzat una intensiva setmana del dilluns 2 al diumenge 8 de març, a més de nombroses activitats que es prolongaran fins el pròxim dia 30.

Així, el dilluns 2 s'inaugurarà la Setmana de la Dona amb la projecció del documental premi 2017 al foment de la visibilitat de l'esport femení ‘Campiones sense límits’, de la directora Paqui Méndez (CIMA), responsable de Curts per la Igualtat i presidenta de l'associació per la Coeducació.

L'associacionisme femení es trobarà el dimarts a través de la taula d'experiències entre les diferents agrupacions de dones de l'Eliana. Empodera’t, Lliures, Igualdad y punto, Tyrius, Marietes LGTBI+l'Eliana i Associació Alanna intercanviaran coneixements i realitats en la seua labor social.

L'esport femení tindrà el seu espai el dimecres amb diverses masterclass obertes de diferents disciplines. Les inscripcions per a participar poden realitzar-se en el Poliesportiu Municipal, que serà escenari també del partit de futbol que enfrontarà al CDFB l'Eliana femení i el Llevant UD Femení.

D'altra banda, l'exposició ‘Pedres: Dones Majors sense Armaris’, de la fotògrafa Mª José Garrido s'inaugurarà el dijous 5. La mostra compta amb el suport de la Federació Estatal de Lesbianes, Gais, Trans i Bisexuals i es podrà visitar en l'Espai Expositiu del Centre Sociocultural.

L'espectacle Mulïer, guanyador de nombrosos premis d'Arts Escèniques Valencianes, Deventer Award, Umore Azoka, Max i Moritz, torna a l'Eliana per a celebrar el Dia de la Dona. Una exhibició de dansa sobre xanques interpretat per cinc ballarines que homenatja les dones que durant segles d'opressió han lluitat per a mantindre viu el seu jo salvatge, i que reclamen el seu dret de ballar i córrer lliurement per la societat.

Arribat el divendres 6 de març s'obrirà un espai de coneixement i reflexions de la mà del magistrat i portaveu de Jutgesses i Jutges per a la Democràcia, Joaquim Bosch Grau.

I per a finalitzar la setmana el diumenge 8 de març, l'Ajuntament ha fet una crida per a participar en la manifestació amb motiu del Dia Internacional de la Dona, que se celebrarà a València a les 18 hores.

A més, durant el mes de març s'han programat diverses accions d'igualtat de gènere entre les quals destaca la representació de Teatreliana de l'obra ‘Ell@s van canviar la història’, les presentacions dels llibres ‘El senyal’ de Marta Meneu-Borja i ‘La veu i l'aigua’ de Mar Busquets o la conferència Invisibles, per Katja Villatoro.

Per a l'alcalde, Salva Torrent, el treball de les dues àrees municipals en pro de la paritat entre homes i dones és una mostra que, malgrat els avanços en drets socials, encara queda molt per recórrer i, en aqueix sentit des de l'Ajuntament s'aposta per “continuar reivindicant el paper de la dona en la nostra societat”.

MªJosé Valenzuela, Salva Torrent i Concha Montaner en la presentaciò de la setmana de la dona